Angajaţii primăriilor din comune au declanşat astăzi seria de proteste anunţate pentru această săptămână, când zilnic întrerup activitatea pentru un interval de două ore, în fiecare zi altul.
În paralel, pe toată durata programului de lucru, funcţionarii fac grevă japoneză "cu exces de zel", a explicat preşedintele executiv al Sindicatului Naţional al Salariaţilor Comunelor şi Oraşelor din România, Ştefan Sbiera.
Ştefan Sbiera: Asta înseamnă că vom elibera documentele în termenul maxim prevăzut de lege, vom fi foarte meticuloşi, vom verifica foarte atent documentele şi le vom elibera în termenul prevăzut de lege. Dacă se observă că creează deranj această abordare a noastră, înseamnă că până acum ne-am făcut foarte bine treaba, încât cetăţenii noştri n-au simţit acest disconfort.
Reprezentanţii sindicali afirmă că cei 60.000 de angajaţi ai primăriilor de comune sunt singurii din sistemul bugetar care au rămas cu salarizarea la nivelul anului 2021, iar guvernul le-a promis o majorare de 500 de lei brut. O decizie privind o eventuală majorare salarială s-ar putea lua după ce va fi analizată, luna viitoare, execuţia bugetară pentru primele trei luni din acest an. (Rador/ FOTO radioiasi.ro)